National Cykelrute 9
National Cykelrute 9 fra Helsingør til Gedser er en af Danmarks 11 Nationale Cykelruter. Den er 290 km lang. Ruten, der inkluderer 23 km på grusvej, forbinder Sverige (Helsingborg) med Tyskland (Rostock).
Fra havnen i Helsingør følger den Øresundskysten til Hellerup, hvorfra den via Utterslev Mose og Vestvolden når Køge Bugt ved Avedøre Holme. Syd for Hundige går den ind i landet, inden den når Køge. Herfra går ruten til Stevns Klint, Faxe Ladeplads og Præstø og fortsætter over Dronning Alexandrines Bro til Stege og videre sydpå til Bogø med færgeforbindelse til Stubbekøbing på Falster.
Ruten følger Falsters østkyst og drejer ved Ulslev mod Nykøbing F., hvorfra den fortsætter til havnen i Gedser med færgeforbindelse til Rostock.